171.

suhtautuu myönteisesti siihen, että EU pitää rauhaa ja turvallisuutta Afrikassa kestävän kehityksen keskeisenä edellytyksenä ja että EU on sitoutunut ”lisäämään merkittävästi tukeaan Afrikalle yhteistyössä kansainvälisen yhteisön kanssa”; on samaa mieltä siitä, että kysymys turvallisuudesta Afrikassa on erittäin tärkeä maanosan kehitykselle ja sitä tukevat alueelliset ja kansainväliset järjestöt, kun taas Afrikan valtiot takaavat ensisijaisesti itse oman turvallisuutensa; kehottaa siksi EU:ta jatkamaan ponnistelujaan yhteistyössä afrikkalaisten kumppaneidensa kanssa Afrikan rauhan ja turvallisuuden rakenteiden (APSA) kehittämiseksi edelleen, jotta saavutetaan pitkäkestoinen rauha ja vakaus ja päästään eroon maanosaa vaivaavista kriiseistä ja konflikteista, soveltamalla yhdennettyä lähestymistapaa, jossa hyödynnetään kaikkia käytettävissä olevia välineitä, kuten tuetaan Afrikan turvallisuus- ja puolustusvalmiuksien ja sen sotilas- ja siviilioperaatioiden sekä rauhanrakentamis- ja demilitarisointihankkeiden kehittämistä kunnioittaen kansainvälistä ihmisoikeuksia koskevaa ja humanitaarista oikeutta sekä Afrikan maiden itsenäisyyttä ja itsemääräämisoikeutta sekä tuetaan AU:n ja alueellisten organisaatioiden, kuten ECOWAS:n ja G5 Sahel -ryhmän, aloitteita; kannustaa jäsenvaltioita osallistumaan EU:n operaatioihin ja suhtautuu myönteisesti rauhaa ja vakautta edistäviin kahdenvälisiin pyrkimyksiin ja tähän liittyen kehottaa neuvostoa hyväksymään pikaisesti Euroopan rauhanrahaston, jotta afrikkalaisille kumppaneille voidaan tarjota kattavampaa apua konfliktialueilla; korostaa monenvälisen yhteistyön merkitystä AU:n, EU:n ja YK:n puitteissa paikallisen, alueellisen ja kansainvälisen turvallisuuden alalla sekä kansalaisyhteiskunnan toimijoiden osuutta pyrkimyksissä turvata ja rakentaa rauhaa; muistuttaa tässä yhteydessä, että turvallisuusalan uudistaminen, oikeuslaitoksen uudistaminen, hyvä hallinto, demokraattinen vastuuvelvollisuus ja siviilien suojelu ovat ennakkoedellytyksiä sille, että väestö luottaa hallitukseensa ja turvallisuusjoukkoihin; korostaa lisäksi siviili- ja sotilasalan välistä yhteyttä ja tarvetta virtaviivaistaa yhteisen turvallisuus- ja puolustuspolitiikan (YTPP) operaatioiden molempia osa-alueita; tukee alueellisten turvallisuusalan yhteistyöjärjestöjen yhä aloitteellisempaa lähestymistapaa APSA:n täysimääräiseen käyttöönottoon, sillä APSA tarjoaa Afrikan unionille ja alueellisen tason järjestöille tarvittavat välineet konfliktien ehkäisyyn, hallintaan ja ratkaisuun; suhtautuu erityisen myönteisesti G5 Sahel -ryhmän kaltaisiin aloitteisiin, kun otetaan huomioon, että kyseisellä ryhmällä on yhä keskeisempi rooli Afrikan maiden toteuttaessa päättäväisiä toimia rauhan ja turvallisuuden takaamiseksi omassa naapurustossaan, ja kehottaa komissiota ja jäsenvaltioita lisäämään poliittista, taloudellista, operatiivista ja logistista tukea G5 Sahel -ryhmälle; korostaa, että riittävän turvallisuuden ja kehityksen varmistamiseksi Afrikan mailla on oltava riittävät valmiudet kaikilla olennaisilla aloilla ja ennen kaikkea turvallisuus- ja puolustusalalla; kehottaa EU:ta koordinoimaan kehitys- ja turvallisuusaloitteita, joihin se osallistuu Afrikan mantereella, osana yhdennettyä strategiaa, johon sisältyy hyvä hallintotapa, demokratia, ihmisoikeudet, oikeusvaltioperiaate ja sukupuolten tasa-arvo ja jossa keskitytään erityisesti alueisiin, joilla haavoittuvuudet ja jännitteet ovat suurimpia; pitää myönteisenä EU:n ja Afrikan välistä yhteistyötä terrorismin ja aseellisten ryhmien torjumisessa kansainvälisen oikeuden mukaisesti; kehottaa ottamaan terrorisminvastaisten toimien yhteydessä käyttöön avoimemmat päätöksentekoprosessit, noudattamaan tiukemmin ihmisoikeusperustaista lähestymistapaa ja lisäämään yhteistyötä niiden yhteisöjen kanssa, joihin nämä toimenpiteet vaikuttavat;